Na temelju članka 107. stavka 9. Zakona o odgoju i obrazovanju u osnovnoj i srednjoj školi ("Narodne novine“, br. 87/08., 86/09., 92/10., 105/10.-ispravak, 90/11., 16/12., 86/12., 94/13., 152/14., 7/17. i 68/18.) i članka 90. Statuta Škole primijenjene umjetnosti i dizajna, Zadar, Perivoj Vladimira Nazora br. 3/3, Školski odbor Škole primijenjene umjetnosti i dizajna na 22. sjednici održanoj dana 15. srpnja 2019. godine donio je

**P R A V I L N I K**

**O NAČINU I POSTUPKU ZAPOŠLJAVANJA**

**U ŠKOLI PRIMIJENJENE UMJETNOSTI I DIZAJNA**

1. **OPĆE ODREDBE**

**Članak 1.**

 Ovim se Pravilnikom o načinu i postupku zapošljavanja (u daljnjem tekstu: Pravilnik) u ***Školi primijenjene umjetnosti i dizajna, Zadar, Perivoj Vladimira Nazora br. 3/3*** (u daljnjem tekstu: Škola) uređuje postupak provedbe natječaja, način objave i sadržaj natječaja, postupak procjene i vrednovanja kandidata prijavljenih na natječaj, odnosno kandidata koje je uputio nadležni ured državne uprave, imenovanje i način rada povjerenstva koje sudjeluje u procjeni i vrednovanju kandidata u postupku zapošljavanja ( u daljnjem tekstu: Povjerenstvo) kao i druga pitanja vezana za zapošljavanje u Školi.

Odredbe ovog Pravilnika ne primjenjuju se u postupku imenovanja ravnatelja, u postupku zapošljavanja pomoćnika u nastavi i stručno komunikacijskih posrednika koji nisu samostalni nositelji odgojno-obrazovne i nastavne djelatnosti.

 **Članak 2.**

Ovim Pravilnikom osigurava se da svim kandidatima zapošljavanje bude jednako dostupno odnosno da se mogu zaposliti pod jednakim uvjetima.

*Rodna jednakost*

**Članak 3.**

Izrazi u ovom Pravilniku navedeni u muškom rodu neutralni su i odnose se na osobe oba spola.

1. **NAČIN I POSTUPAK ZAPOŠLJAVANJA**

*Utvrđivanje potrebe zapošljavanja*

**Članak 4.**

 Ravnatelj utvrđuje potrebu zapošljavanja u Školi, odnosno potrebu popunjavanja postojećih upražnjenih ili novih radnih mjesta u punom ili dijelu radnog vremena na neodređeno ili određeno radno vrijeme.

Ukoliko je za zapošljavanje, odnosno popunjavanje pojedinog radnog mjesta u punom ili dijelu radnog vremena potrebna suglasnost Ministarstva znanosti i obrazovanja (u daljnjem tekstu: Ministarstvo), ravnatelj je obvezan podnijeti zahtjev Ministarstvu za dobivanje suglasnosti o ispunjavanju uvjeta za zapošljavanje.

Temeljem dobivene suglasnosti Ministarstva Škola može provesti postupak zapošljavanja.

*Prijava potrebe za radnikom uredu državne uprave*

**Članak 5.**

Potreba za radnikom prijavljuje se nadležnom uredu državne uprave prije raspisivanja natječaja, a koji vodi evidenciju o radnicima za kojima je prestala potreba u punom ili dijelu radnog vremena te im u skladu s njihovom kvalifikacijom predlaže zapošljavanje u školskim ustanovama koje su prijavile odgovarajuću potrebu.

Škola može popuniti radno mjesto putem natječaja tek nakon što ju je nadležni ured državne uprave obavijestio da u evidenciji nema odgovarajuće osobe, odnosno nakon što se Škola istom tijelu pisano očitovala o razlozima zbog kojih nije primljena upućena osoba.

Ako se zasnivanje radnog odnosa na temelju natječaja ne realizira, prije objave novog natječaja mora se ponoviti postupak prijave nadležnom uredu državne uprave.

*Zasnivanje radnog odnosa*

**Članak 6.**

Radni odnos u Školi zasniva se ugovorom o radu na temelju natječaja koji raspisuje ravnatelj uz uvjete i na način propisan Zakonom o odgoju i obrazovanju u osnovnoj i srednjoj školi (u daljnjem tekstu: Zakon), drugim zakonima i propisima.

Iznimno od stavka 1. ovog članka, radni odnos može se zasnovati ugovorom o radu i bez natječaja u slučajevima propisanim Zakonom i drugim propisima.

 O zasnivanju radnog odnosa odlučuje ravnatelj uz prethodnu suglasnost Školskog odbora, a samostalno u slučajevima propisanim zakonom i drugim propisima.

 Postupak koji prethodi zasnivanju radnog odnosa u Školi grafički je prikazan kroz redoslijed i nositelje aktivnosti u priloženoj tablici:

|  |  |  |
| --- | --- | --- |
| Red. br. | **a k t i v n o s t** | **nositelj aktivnosti** |
| 1. | Utvrditi potrebu zapošljavanja u Školi i da li je za konkretno radno mjesto potrebna suglasnost Ministarstva znanosti i obrazovanja (u daljnjem tekstu: Ministarstvo)  | ravnatelj |
| 2. | Ukoliko je suglasnost Ministarstva potrebna, traži se pisano očitovanje |  ravnatelj |
|  | Prijava potreba za radnikom prijavljuje se nadležnom uredu državne uprave |  ravnatelj, sindikalni povjerenik, |
|  | Očitovanje nadležnog uredu državne uprave o razlozima zbog kojih nije primljena upućena osoba | ravnatelj |
| 5. | Donošenje odluke o raspisivanju javnog natječaja | ravnatelj |
| 6. | Objava natječaja na mrežnim stranicama i oglasnoj ploči Škole, te oglasnoj ploči i mrežnim stranicama Hrvatskog zavoda za zapošljavanje | ravnatelj |
| 7. | Postupak vrednovanja kandidata | povjerenstvo |
| 8. | Izbor kandidata  | Školski odbor, ravnatelj |
| 9. | Sklapanje ugovora o radu s odabranim kandidatom | ravnatelj |

 **3. POSTUPAK PROVEDBE NATJEČAJA**

*Način objave i sadržaj natječaja*

**Članak 7.**

 Natječaj se objavljuje na mrežnoj stranici i oglasnoj ploči Hrvatskog zavoda za zapošljavanje te mrežnoj stranici i oglasnoj ploči školske ustanove.

Natječaj mora sadržavati:

- naziv i sjedište Škole,

- naziv radnog mjesta s naznakom broja izvršitelja i mjestom rada,

- vrijeme na koje se sklapa ugovor o radu; neodređeno ili određeno vrijeme,

- tjedno radno vrijeme na koje se sklapa ugovor o radu, puno ili nepuno vrijeme s naznakom

 broja sati,

- opće i posebne uvjete za radno mjesto za koje se raspisuje natječaj,

- naznaku zapreka za zasnivanje radnog odnosa u Školi sukladno Zakonu o odgoju i obrazovanju u osnovnoj i srednjoj školi i dokaza koji se prilažu,

- naznaku isprava koje su kandidati dužni priložiti uz prijavu na natječaj, uz napomenu da se

 isprave prilažu u neovjerenoj preslici te da je izabrani kandidat prije sklapanja ugovora o radu

 dužan predočiti izvornike,

- napomenu da je kandidat koji se u prijavi na natječaj poziva na pravo prednosti pri zapošljavanju prema posebnom zakonu, dužan uz prijavu priložiti svu propisanu dokumentaciju prema posebnom zakonu kojom se dokazuje ispunjenje uvjeta prednosti pri zapošljavanju,

- naznaku poveznice na internetskoj stranici ministarstva nadležnog za hrvatske branitelje na

 kojoj su navedeni dokazi potrebni za ostvarivanje prava prednosti pri zapošljavanju na

 temelju Zakona o hrvatskim braniteljima iz Domovinskog rata i članovima njihovih obitelji,

- naznaku da će se kandidatom prijavljenim na natječaj smatrati samo osoba koja podnese pravodobnu i potpunu prijavu te ispunjava formalne uvjete iz natječaja,

- naznaku probnog rada ako se ugovora,

- rok za podnošenje prijava,

- naznaku da se na natječaj mogu javiti osobe oba spola,

- obvezu vrednovanja kandidata,

- naznaku mrežne stranice Škole na kojoj će se objaviti mjesto i vrijeme održavanja postupka vrednovanja kandidata

- naznaku o načinu dostavljanja prijave i adresu Škole na koju se podnose prijave s potrebitom dokumentacijom,

- naznaku da kandidati prijavom na natječaj daju privolu za obradu osobnih podataka navedenih u svim dostavljenim prilozima odnosno ispravama za potrebe provedbe natječajnog postupka.

 Sadržaj natječaja može se nadopuniti prema potrebama Škole, a u skladu sa zakonskim i/ili podzakonskim propisima.

 Rok za podnošenje prijave kandidata na natječaj je osam (8) dana od dana objave natječaja na mrežnoj stranici i oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole.

 U slučaju da su datumi objave natječaja različiti, rok za prijavu na natječaj istječe protekom roka u natječaju koji je posljednji objavljen.

*Prijava na natječaj i uvjeti natječaja*

**Članak 8.**

U prijavi na natječaj navode se osobni podaci podnositelja prijave (osobno ime, adresa stanovanja, broj telefona, odnosno mobitela, po mogućnosti e- mail adresa) i naziv radnog mjesta na koje se prijavljuje.

 Uz prijavu se prilažu životopis i dokazi o ispunjavanju formalnih uvjeta iz natječaja.

 Opći uvjeti propisani su Zakonom o radu, dok su posebni uvjeti propisani Zakonom o odgoju i obrazovanju u osnovnoj i srednjoj školi te drugim zakonima i/ili podzakonskim propisima.

 Potpunom prijavom smatra se prijava koja sadrži sve podatke i priloge navedene u natječaju.

Osoba koja nije podnijela pravodobnu ili potpunu prijavu ili ne ispunjava formalne uvjete iz natječaja, ne smatra se kandidatom u postupku natječaja.

*Poništenje natječaja*

**Članak 9.**

Natječaj se može poništiti samo prije isteka natječajnog roka i ako je objavljen suprotno zakonskim i/ili podzakonskim propisima.

 Nakon isteka roka, ako je natječaj objavljen sukladno zakonskim i/ili podzakonskim propisima, može se donijeti samo odluka o neizboru kandidata.

 Odluku o poništenju natječaja donosi ravnatelj.

 Odluka o poništenju natječaja objavljuje na mrežnoj stranici i oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole.

 **4. PROCJENA I VREDNOVANJE KANDIDATA**

 *Povjerenstvo za procjenu i vrednovanje kandidata*

**Članak 10.**

 Povjerenstvo za procjenu i vrednovanje kandidata (dalje u tekstu: Povjerenstvo) prijavljenih na natječaj imenuje pisanom odlukom ravnatelj Škole.

Povjerenstvo ima neparan broj, a najmanje tri (3) člana, od kojih je ravnatelj stalni član i predsjednik Povjerenstva.

Ostale članove Povjerenstva imenuju ravnatelj Škole iz reda radnika koji imaju potrebno obrazovanje i stručno znanje vezano za utvrđivanje znanja, sposobnosti i vještina kandidata u postupku natječaja.

Odlukom o imenovanju Povjerenstva određuje se i način procjene i vrednovanja kandidata.

 Članovi Povjerenstva ne mogu biti članovi Školskog odbora niti osobe koje su s kandidatom u srodstvu u izravnoj liniji, pobočnoj liniji, po tazbini do drugog stupnja.

Povjerenstvo obavlja sljedeće poslove:

- utvrđuje koje su prijave na natječaj pravodobne i potpune,

- utvrđuje listu kandidata prijavljenih na natječaj koji ispunjavaju formalne uvjete iz natječaja,

 a čije su prijave pravodobne i potpune i kandidate s te liste upućuje na vrednovanje u skladu s

 propisima o zaštiti osobnih podataka,

- priprema područje odnosno sadržaj vrednovanja kandidata, pravne i druge izvore za pripremu kandidata za vrednovanje,

- utvrđuje vrijeme i mjesto vrednovanja kandidata,

- provodi vrednovanje kandidatima radi utvrđivanja njihovog znanja, sposobnosti i vještina te

 rezultata u dosadašnjem radu,

- objavljuje na web stranici Škole poziv kandidatima na razgovor (intervju)/testiranje

- utvrđuje rang - listu kandidata, s obzirom na rezultate provedenog vrednovanja.

 Kada se natječaj provodi radi popunjavanja više radnih mjesta, ravnatelj Škole može imenovati više povjerenstava za procjenu i vrednovanje kandidata.

*Način rada povjerenstva za vrednovanje kandidata*

**Članak 11.**

 Povjerenstvo radi na sjednicama, koje saziva predsjednik Povjerenstva.

 Povjerenstvo može raditi ako je sjednici nazočna natpolovična većina članova.

O radu Povjerenstva vodi se zapisnik i potpisuju ga svi članovi Povjerenstva koji su nazočni na sjednici. Zapisničara iz reda članova Povjerenstva određuje predsjednik.

 *Pristupanje procjeni i vrednovanju*

**Članak 12.**

Postupku procjene i vrednovanja mogu pristupiti kandidati s liste iz članka 10. stavka 6. podstavka 2. ovog Pravilnika.

 Kandidat koji nije pristupio postupku vrednovanja ne smatra se kandidatom u postupku.

*Način procjene i vrednovanja kandidata prijavljenih na natječaj*

**Članak 13.**

O načinu provedbe postupka procjene i vrednovanja kandidata prijavljenih na natječaj odlučuje ravnatelj odlukom u skladu s brojem prijavljenih kandidata, očekivanom trajanju radnog odnosa te drugim okolnostima.

 Vrednovanje kandidata Povjerenstvo utvrđuje putem razgovora (intervjua) s kandidatom i/ili testiranja (pisana provjera), a vrednuje se bodovima.

 Vrednovanje kandidata provodi se isključivo pred Povjerenstvom.

 Kandidatu koji je osoba s invaliditetom Škola je obvezna u postupku vrednovanja osigurati odgovarajuću razumnu prilagodbu ako je kandidat u prijavi na natječaj naveo potrebu za odgovarajućom prilagodbom.

*Način procjene i vrednovanja kandidata koje je uputio nadležni ured državne uprave*

**Članak 14.**

Odredbe ovog Pravilnika o načinu provedbe postupka procjene i vrednovanja kandidata na odgovarajući se način primjenjuju i na kandidate koje je uputio nadležni ured državne uprave, a kojima je prethodni ugovor o radu na neodređeno vrijeme otkazan zbog gospodarskih, tehničkih ili organizacijskih razloga.

 Ukoliko je od strane nadležnog ureda državne uprave upućen samo jedan kandidat, prema odluci ravnatelja ne mora se provesti postupak procjene i vrednovanja kandidata.

 *Razgovor (intervju)*

**Članak 15.**

Kada se vrednovanje kandidata utvrđuje putem razgovora (intervjua), pozvat će se kandidati s liste kandidata iz članka 10. stavka 6. podstavka 2. ovog Pravilnika.

 Povjerenstvo u razgovoru s kandidatima utvrđuje znanja, sposobnosti i vještine, interese, profesionalne ciljeve i motivaciju kandidata za rad u Školi te rezultate ostvarene u njihovu dosadašnjem radu.

 Rezultati intervjua vrednuju se bodovima od 0 do 10.

 Smatra se da je kandidat zadovoljio na intervju ako je dobio najmanje 5 bodova.

*Sadržaj testiranja (pisane provjere)*

**Članak 16.**

Testiranje (pisana provjera) sastoji se od provjere znanja osnova područja za koje je natječaj raspisan i provjere znanja, sposobnosti i vještina bitnih za obavljanje poslova radnog mjesta te provjere znanja rada na računalu ako je taj uvjet propisan za popunjavanje radnog mjesta.

Provjera znanja, sposobnosti i vještina vrednuje se bodovima od 0 do 10.

 Smatra se da je kandidat zadovoljio na provedenoj provjeri znanja, sposobnosti i vještina ako je dobio najmanje 5 bodova.

*Rang-lista kandidata*

**Članak 17.**

Nakon provedenog postupka procjene i vrednovanja kandidata Povjerenstvo utvrđuje rang-listu kandidata prema ukupnom broju bodova ostvarenih na razgovoru (intervjuu) i/ili testiranju (pisanoj provjeri). Utvrđenu rang listu kandidata potpisuju svi članovi Povjerenstva.

 **5. PRETHODNA SUGLASNOST ŠKOLSKOG ODBORA ZA ZASNIVANJE**

 **RADNOG ODNOSA**

**Članak 18.**

Na temelju dostavljene rang-liste kandidata ravnatelj odlučuje za kojeg će kandidata zatražiti prethodnu suglasnost školskog odbora za zasnivanje radnog odnosa.

 Ravnatelj može odabrati kandidata između tri najbolje rangirana kandidata prema broju bodova ostvarenih na testiranju (pisanoj provjeri) i/ili razgovoru (intervjuu).

 U slučaju kada ravnatelj odabere kandidata koji nije prvi na rang-listi kandidata, obavezan je pisano obrazložiti razloge zašto nije odabran najbolje rangirani kandidat.

 Ako se školski odbor ne očituje u roku od 10 dana od dana dostave zahtjeva za suglasnošću za zasnivanje radnog odnosa sa izabranim kandidatom, smatra se da je suglasnost dana.

**Članak 19.**

Kada jedan od kandidata ostvaruje prednost pri zapošljavanja prema posebnim propisima (Zakon o hrvatskim braniteljima iz Domovinskog rata i članovima njihovih obitelji, Zakon o profesionalnoj rehabilitaciji i zapošljavanju osoba s invaliditetom, Zakon o zaštiti vojnih i civilnih invalida rata) i ujedno je najbolje rangirani kandidat, odnosno ima isti najveći broj bodova kao i drugi kandidat i/ili kandidati, ravnatelj je obvezan za tog kandidata zatražiti prethodnu suglasnost školskog odbora za zasnivanje radnog odnosa.

Kada dva najbolje rangirana kandidata ostvaruju pravo prednosti pri zapošljavanju prema posebnim propisima ravnatelj odlučuje za kojeg će kandidata zatražiti prethodnu suglasnost školskog odbora za zasnivanje radnog odnosa.

*Provjera nepostojanja zapreka za zapošljavanje u Školi*

**Članak 20.**

Izabrani kandidat pozvat će se da u primjerenom roku, a prije sklapanja ugovora o radu dostavi izvornik uvjerenja nadležnog suda da se protiv njega ne vodi kazneni postupak i izvornike drugih dokaza o ispunjavanju formalnih uvjeta iz natječaja, uz upozorenje da se nedostavljanje traženih isprava smatra odustankom od zapošljavanja u Školi

 Provjeru nepostojanja zapreka iz članka 106. Zakona o odgoju i obrazovanju u osnovnoj i srednjoj školi izvršit će po službenoj dužnosti Škole uz suglasnost izabranog kandidata.

 **6. ODUSTANAK KANDIDATA**

**Članak 21.**

U slučaju odustanka najboljeg kandidata, a ukoliko nema drugih kandidata koji su zadovoljili na provedenom vrednovanju postupak natječaja će se obustaviti.

 **7. OBUSTAVA POSTUPKA NATJEČAJA**

**Članak 22.**

Postupak natječaja obustavit će se u slučaju kada se u roku određenom natječajem nije prijavio ni jedan kandidat ili prijavljeni kandidati ne ispunjavaju formalne uvjete natječaja ili nisu postigli zadovoljavajuće rezultate na provedenom vrednovanju ili zbog bitno promijenjenih okolnosti nakon raspisivanja natječaja.

 Odluku o obustavi postupka donosi ravnatelj.

 Odluka se objavljuje na mrežnoj stranici i oglasnoj ploči Hrvatskog zavoda za zapošljavanje te mrežnoj stranici i oglasnoj ploči Škole. U odluci se, u pravilu, navode razlozi obustave.

 **8. NAČIN I ROK IZVJEŠĆIVANJA KANDIDATA PRIJAVLJENIH NA**

 **NATJEČAJ**

**Člana 23.**

Škola izvješćuje sve kandidate o rezultatima natječaja na isti način i u istom roku koji je naveden u natječaju.

 Kandidate se, u pravilu, izvješćuje putem mrežne stranice Škole što se navodi u natječaju.

 Iznimno, ako se na natječaj prijavi kandidat ili kandidati koji se pozivaju na pravo prednosti pri zapošljavanju prema posebnim propisima, Škola izvješćuje sve kandidate o rezultatima natječaja preporučenom poštanskom pošiljkom s povratnicom.

 **9. UVID U NATJEČAJNU DOKUMENTACIJU TE REZULTATE PROCJENE I VREDNOVANJA**

**Članak 24.**

Svi kandidati prijavljeni na natječaj imaju pravo uvida u natječajnu dokumentaciju i rezultate procjene i vrednovanja izabranog kandidata s kojim je sklopljen ugovor o radu u skladu s propisima koji reguliraju područje zaštite osobnih podataka.

 **10. OSTALI SLUČAJEVI ZAPOŠLJAVANJA**

**Članak 25.**

Postupak procjene i vrednovanja kandidata nije potrebno provoditi u slučaju zasnivanja radnog odnosa bez natječaja:

- na određeno vrijeme kada obavljanje poslova ne trpi odgodu, do zasnivanja radnog odnosa na

 temelju natječaja ili na drugi propisan način, ali ne dulje od 60 dana,

- do punog radnog vremena s radnikom koji u školskoj ustanovi ima zasnovan radni odnos na

 neodređeno nepuno radno vrijeme,

- na temelju sporazuma školskih ustanova u kojima su radnici u radnom odnosu na neodređeno

 vrijeme ako žele zamijeniti mjesto rada zbog udaljenosti mjesta rada od mjesta stanovanja,

- s osobom koja se zapošljava na radnom mjestu vjeroučitelja.

**Članak 26.**

Ako se na natječaj ne javi osoba koja ispunjava formalne uvjete natječaja, natječaj će se ponoviti u roku od pet mjeseci, a do zasnivanja radnog odnosa na osnovi ponovljenog natječaja radni odnos može se zasnovati s osobom koja ne ispunjava propisane uvjete.

 U slučajevima iz stavka 1. ovog članka može se prema odluci ravnatelja provesti postupak procjene i vrednovanja kandidata u skladu s odredbama ovog Pravilnika.

1. **ZAVRŠNE ODREDBE**

**Članak 27.**

Ovaj Pravilnik stupa na snagu osmog (8) dana od dana objave na oglasnoj ploči Škole.

Nakon stupanja na snagu ovaj Pravilnik se objavljuje na mrežnim stranicama Škole.

 **Predsjednik Školskog odbora**

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Josip Mišulić, dipl. ing.

**KLASA: 003-05/19-01/01**

**URBROJ: 2198-1-75-19-01**

**Zadar, 15. srpnja 2019. godine**

Pravilnik je objavljen na oglasnoj ploči Škole dana 16. srpnja 2019., a stupio na snagu 24. srpnja 2019. godine.

**Ravnateljica**

\_\_\_\_\_\_\_\_\_\_\_\_\_\_\_\_\_\_\_\_\_\_\_

 Marjana Bakmaz, prof.

Ovaj Pravilnik se primjenjuje od dana \_\_\_\_\_\_\_\_\_\_\_\_\_\_\_\_\_\_\_\_\_\_\_ kada je Ured državne uprave u Zadarskoj županiji, Služba za društvene djelatnosti izdala suglasnost na njegovu primjenu KLASA: \_\_\_\_\_\_\_\_\_\_\_\_\_\_\_\_\_\_ URBROJ:\_\_\_\_\_\_\_\_\_\_\_\_\_\_\_\_\_.